নিজস্ব প্রতিবেদন: পাহাড় থেকে কেন্দ্রীয় বাহিনী সরানো নিয়ে কেন্দ্র-রাজ্য সংঘাত গড়াল আদালতে। কেন্দ্রের বাহিনী প্রত্যাহারের সিদ্ধান্তে স্থগিতাদেশ চেয়ে হাইকোর্টে গেল রাজ্য সরকার। আজই এই মামলা শুনবে আদালত। গত রবিবার কেন্দ্রীয় স্বরাষ্ট্রমন্ত্রক নবান্নকে চিঠি দিয়ে বাহিনী প্রত্যাহারের কথা জানায়। ১০ কোম্পানি বাহিনী তুলে নেওয়ার কথা বলা হলেও রাজ্যের আপত্তিতে পরে ৭ কোম্পানি বাহিনী সরানোর কথা জানায় সাউথ ব্লক। বাহিনী প্রত্যাহার নিয়ে আপত্তির কথা জানিয়ে ইতিমধ্যেই প্রধানমন্ত্রীকে চিঠি দিয়েছেন মুখ্যমন্ত্রী। গতকাল নবান্নে সর্বদল বৈঠকের পরও তিনি এই সিদ্ধান্তের কড়া সমালোচনা করেন। কেন্দ্রীয় বাহিনী কমলে পাহাড় আবার অশান্ত হতে পারে বলে রাজ্যের আশঙ্কা। উল্টো দিকে কেন্দ্রের যুক্তি, হিমাচলে ভোটের জন্যই বাহিনী সরানো হচ্ছে। গত জুনে পাহাড় অশান্ত হওয়ার পর আসে ১১ কোম্পানি কেন্দ্রীয় বাহিনী। পুরভোটের সময় থেকেই মোতায়েন ছিল আরও ৪ কোম্পানি বাহিনী। মোট ১৫ কোম্পানি বাহিনীর মধ্যে ৩ কোম্পানি SSB। নেপাল ও ভুটান সীমান্তে স্থায়ী ভাবে মোতায়েন থাকে এসএসবি। বাকি ১২ কোম্পানি বাহিনীর থেকে ৭ কোম্পানি সরানোর সিদ্ধান্ত নিয়েছে কেন্দ্র।